google/wiki40b huggingface dataset:
Steninge slott

Steninge slott er et slott som ligger ved bredden av Mälaren i Sigtuna kommun, Uppland, 7 kilometer fra Mersta. Slottet er fra slutten av 1600-tallet, er tegnet av Nicodemus Tessin den yngre og er et av de best bevarte fra denne tidsperioden i Sverige. 
Hovedbygningen ligger på en høy terrasse. Den er utstyrt med en bred trapp og balustrade samt flankert av to små kvadratiske fløyer. Nedenfor terrassen ligger et åpent område med beplantning ned mot en innsjø. Bak slottet ligger en park anlagt av Johan Hårleman.
Den første kjente eieren av slottet, fru Katarina till Steninge, ble omtalt første gang i 1299. I den senere del av middelalderen tilhørte slottet slekten Oxenstierna, blant annet Bengt Kristiernsson Oxenstierna og hans sønn Kristiern Bengtsson Oxenstierna, som ble drept under Stockholms blodbad. 
Greve Karl Gyllenstierna fikk reist det nåværende slottet i årene 1694–1698 etter tegninger av Nicodemus Tessin den yngre. Innvielsesfesten ble holdt i august 1705 med enkedronning Hedvig Eleonora som hedersgjest. 
Gjennom kjøp gikk godset i 1736 til generalløytnant Hans von Fersen, greve till Ljung. Hans enke gjorde det til fideikommiss i 1747. Slottets storhetstid kan hevdes å ha vært under hennes sønn, greve Carl von Fersen. Hans frue, født Lotta Sparre, var en av hoffets fornemste damer. Mer enn en gang mottok Steninge besøk av Gustav IIIs hoff. Den barnløse Carl von Fersen overlot Steninge til sin bror, feltmarskalk, greve Axel von Fersen d.e. Sønnen, riksmarskalk Axel von Fersen d.y. som arvet godset, ble et ulykkelig offer for urolighetene i 1810. Et monument til hans minne ble satt opp i parken i 1813. 
Greve Carl August Gyldenstolpe, som giftet seg med Louise von Fersen, ble etter en langvarig prosess eier av Steninge. De ble tvunget til å forlate slottet til sine fordringshavere. Det ble i 1867 kjøpt av major Claes Adolf Adelskøld. Han solgte det i 1873 till friherre Oskar von Otter, som oppførte flere nye bygninger på eiendommen. I 1888 ble Steninge solgt til grossist Johan Beckstrøm og tilhørte senere sønnen Rickard Beckstrøm. I 1905 solgte han Steninge til Albert Lindstrøm. I hans tid minsket eiendomsarealet gjennom salg fra 2 784 til 948 hektar. 
I 1907 ble Steninge solgt til viseheradshøvding G.B.A. Holm. Med hjelp fra I.G. Clason lot han slottet gjennomgå en grundig rehabilitering, men alle bevarte rester av den opprinnelige innredningen ble tatt vare på. Hans sønn, rittmester B. Holm, solgte Steninge i 1915 til godseier K. Østen Schauman. I 1932 ble eiendommen solgt til familien Wolfgang R. Thomas, sønn av USAs ambassadør i Sverige. Steninge Lervarufabrik og Steninge Tredgårdar ble kjent. Steninge slott ble erklært som verneverdig bygningsminne i 1969. Det ble kjøpt av familien Andersson i 1976. I 1997 køpte den norske skuespilleren Linn Stokke og finansmannen Atle Brynestad (CG Holding) slottet og i 1999 åpnet Steninge slott kultursenter.
Steninge slott er åpent for allmennheten. I kultursenteret finnes et glassblåseri med utstilling og salg samt en restaurant.
I 2009 kjøpte Gelba Fastigheter Steninge slott inklusive 380 hektar mark for 126 millioner kroner.
Raudfjorden (Svalbard)

Raudfjorden er en fjord på nordvestkysten av Spitsbergen på Svalbard. Den munner ut i Nordishavet mellom Vasahalvøya og Biscayarhuken, helt nord i Haakon VII Land på Spitsbergen. Den er 22 kilometer lang og 3-7 kilometer bred. Navnet stammer fra røde bergarter fra devontiden.
Helt innerst har fjorden to grener – Klinckowströmfjorden og Ayerfjorden, atskilt av Buchananhalvøya som går rett nordover. Særlig Ayerfjorden er kjent for et vakker breutløp ned i fjorden.
Innerst i fjordbotnen strekker Raudfjordbreen seg helt ut i havet. Fjordsidene er bratte, spesielt i vest hvor Stortinden når 1022 meter rett over fjorden. I øst er fjellene bare litt lavere.
Området er en del av Nordvest-Spitsbergen nasjonalpark.
Tuskegee Airmen

Tuskegee Airmen er en vanlig populær betegnelse på en gruppe afrikansk-amerikanere som utmerket seg i 332. jagerflygruppe i United States Army Air Force under andre verdenskrig. Utdannelsen av svarte piloter og bakkemannskaper ble initiert i 1941 og enheten ble lagt ned i 1946. Før «Tuskegee Airmen» hadde det kun vært hvite vært piloter i USAs forsvar.
Etter fullført trening ble enheten satt inn ved fronten i Nord-Afrika i 1942 og i kampene om Sicilia og Italia fra 1943. I alt ble 992 piloter og rundt 15 000 bakkepersonell trent ved leiren i Tuskegee, 445 piloter ble deployert og av de mistet 150 piloter livet.
Under andre verdenskrig og fram til 1960-tallet ble svarte mennesker i USA behandlet som annenrangs mennesker. Jim Crow-lovene sørget for at svarte mennesker ikke fritt kunne ferdes i samfunnet sammen med de hvite.
Innsatsen Tuskegee Airmen gjorde er angitt som en av grunnene til at president Harry Truman i 1948 utstedte Executive Order 9981 som opphevet raseskillet innad i USAs væpnede styrker.
Overlevende fra enheten ble den 29. mars 2007 tildelt the Congressional Gold Medal, en utmerkelse som ble overrakt av USAs president George W. Bush. Som en anerkjennelse for sin krigsinnsats og for sitt bidrag til å fjerne raseskillet i USA ble overlevende fra «Tuskege Airmen» invitert til æresplass ved seremonien den 20. januar 2009 da USAs første svarte president, Barack Obama ble innsatt.
Vanlig dvergmåler

Utseende

En liten (vingespenn 15 – 18 mm), slank, gråbrun måler. Den forekommer i mange forskjellige former og fargevarianter. Begge vingepar er forholdsvis mørkt gråbrune med en smal, bølgete, hvit tverrstripe langs ytterkantene. Forvingen kan ha tre ganske tydelige, lysgrå tverrbånd men disse kan også mangle. Larven er naken, lang og slank, gråaktig grønn, på ryggen med en rekke av rombeformede, mørkere flekker.

Levevis

Arten har larver som lever i blomstene av en lang rekke forskjellige planter, både urter og trær. Man kan treffe på voksne målere mellom mai og august, arten har gjerne to generasjoner hver sommer.

Utbredelse

Arten finnes både i Nord-Afrika, Europa og det nordlige Asia. I Norge forekommer den over hele landet unntatt i de to nordligste fylkene.
Travnik

Travnik (Kyrillisk:Травник) er en by og kommune i Sentral-Bosnia-kantonen, delstaten Den bosniske føderasjon, Bosnia-Hercegovina. Den ligger 90 km vest for Sarajevo. Byen er hovedstad i Sentral-Bosnia. Foreløpige tall fra folketellingen i 2013 viste at Travnik hadde 57 543 innbyggere.
Byen er kjent for å ha vært sete for guvernørene i Bosnia fra 1686 til 1850, og byens kulturelle historie regnes derifra.
Ifølge jugoslavisk statistikk fra 1991 hadde området en befolkning på 70 747. Av disse var 31 813 bosnjaker (45%), 7 777 var serbere (11 %), 26 118 var kroater (37%) og 5 039 tilhørte andre grupper (7 %). I selve byen var majoriteten av befolkningen kroater.
Byen har to søsterbyer, Leipzig i Tyskland og Kruševac i Serbia.
Skriketorp

Skriketorp er et tettsted i Norrköping kommune i Östergötlands län i Östergötland i Sverige. I 2010 hadde tettstedet 246 innbyggere.
Etiosaphanus

Utseende

En middelsstor, avlang, mørkbrun trebukk. Antennene er tynne, omtrent så lange som kroppen hos hannen, to tredjedeler av kroppslengden hos hunnen. Pronotum er avrundet sekskantet. Dekkvingene er nokså jevnbrede, med lengdefurer. Beina er litt korte, lårene nokså tynne.

Utbredelse

Arten er beskrevet fra Etiopia.
Tormod Bjørnetun Haugen

Personlig

Haugen er en fetter av søskenparet Sofie Karoline og August Teodor Haugen, begge aktive i Sandefjord Skøyteklubb. Han tok sin første nasjonale seniormesterskapsmedalje i Enkeltdistanse-NM 2013, samtidig med kusine Sofie.
Skattøra

Skattøra er et havneområde i Tromsø by.
Skattøra ble i 1938 opprettet som stasjon for Marinens Flyvevåpens 3. Avdeling og hovedbase for militær sjøflyvirksomhet i Nord-Norge. Den tyske okkupasjonsmakten videreførte utbyggingen av anlegget. Virksomheten omfattet også en sjøflyrute som Lufthansa opererte mellom Kirkenes og Tyskland. Forsvaret solgte eiendommen til Tromsø kommune i 1972.
Etter krigen overtok det Norske Luftforsvaret Skattøra som base for en- og tomotors sjøfly som drev havovervåking samt ambulanse- og postflyving til Svalbard og ishavstasjonene. I 1947 ble Skattøra utpekt som en av fem hovedflystasjoner og den eneste faste sjøflystasjon i Norge. Skattøra ble også utbygd som en av to hovedsentre for luftkontroll i Norge med ansvar for luftrommet mellom Island, Jan Mayen, Spitsbergen, Russland og Trøndelag. I 1957 ble hovedsentralen overført til Bodø. Flyværtjenesten ble i 1964 flyttet til Langnes. Kontrolltårnet på Skattøra var i drift til 1967.
Høsten 1945 startet Det Norske Luftfartselskap sjøflyrute mellom Skattøra og Sola. SAS og Widerøe videreførte ruten fram til 1971.
Askimsvømmerne

Askim svømmegruppe ble etablert 23. august 1945. Før denne tid ble svømming i organisert av Askim Arbeideridrettslag og Askim Turnforening. I 2001 ble det enstemmig bestemt nytt navn: AIF Askimsvømmerne. De har i de senere årene hatt en god vekst og resultatmessig markert seg sterkt både i kretsen og nasjonalt. AIF Askimsvømmerne har til sammen tatt 26 NM-medaljer hvorav 11 gull (junior og senior). Svømmegruppa arrangerer selv et eget stevne – G-Sport Cup. G-sport cup ble første gang holdt i 1980, og har i alle år hatt god deltakelse også av nasjonale elitesvømmere. De ble innført helelektronisk tidtaking fra 2002. Svømmegruppa startet en nettside 2002. I 2005 kjøpte svømmegruppa domet askimsvommerne.no Svømmegruppa er aktiv i opplæring av svømmeferdigheter i regionen, med egne svømmekurs for barn.

Historikk

Askim Bad var Askim svømmegruppes treningssted fram til 1985. Løken ungdomsskole var etter denne tid fast treningssted for svømmegruppa. I desember 2000 ble Østfoldbadet åpnet og det ble svømmegruppas nye treningssted for aktive svømmere. Barnas svømmeskole arrangeres fortsatt på Løken ungdomsskole.
AIF Askimsvømmerne er tilknyttet Askim Idrettsforening og har ca. 120 medlemmer.
Towson University

Towson University er et delstateid universitet i Towson i delstaten Maryland, USA. Det ble grunnlagt i 1866.
Ved lærestedet var det 18 921 studenter og 1 289 vitenskapelig ansatte i 2006, og dette året var skolepengene US$ 7 164 for studenter folkeregistrert i delstaten Maryland. Undervisningen gis opp til doktorgradsnivå.
Bare rundt omkring (sang)

«Bare rundt omkring» er en revysang fra 1928 med tekst av Finn Bø og Gunnar Larsen.
Sangen ble første gang fremført av Leif Amble-Næss i revyen «Bladet fra munnen» våren 1928, og innspilt på plate av Einar Rose senere samme år.
NRK Fjernsynet sendte 8. mai 1965 programmet «Teksten var av Finn Bø», der Carsten Byhring fremførte Bare rundt omkring.
Sangens omkved «For midt oppå hodet er det ingenting, bare rundt omkring, bare rundt omkring» har gått over i dagligspråket som et ofte brukt munnhell, ofte med variasjoner à la «Midt oppi hue' erre ingenting...».
Johann Gottlieb Goldberg

Biografi

Lite er kjent om Johann Gottlieb Goldbergs tidlige leveår. Han ble oppdaget rundt 1737, da han var omtrent 14 år, av Russlands ambassasør til Sachsen, grev Hermann Carl von Keyserlingk. Goldberg skal ha studert hos J. S. Bach og hans eldste sønn Wilhelm Friedemann Bach. J. S. Bach regnet Goldberg som sin dyktigste elev: Goldberg var kjent for sin presisjon og uttrykkskraft, han kunne spille de vanskeligste partiturer fra bladet, og var en uvanlig god improvisatør.  
Johann Nikolaus Forkel forteller at Bachs skrev  Goldbergvariasjonene på oppdrag av Keyserlingk. Greven led av søvnløshet og som en hjelp til å få sove skulle Goldberg sitte i forværelset og spille stykkene. Sannhetsgehalten i denne anekdoten er omstridt. 
I 1751 ble Goldberg «Kammermusikus» i grev Heinrich von Brühls private kapell. Goldberg døde av tuberkulose i en av alder av bare 29 år.
Cerro Nutibara

Cerro Nutibara er en ås midt i den colombianske byen Medellín. Åsens høyeste punkt er 79 meter høyere enn selve byen, og den dekker et areal på 33 hektar. Den utgjør et av få gjenværende økosystemer i byen.
Fra toppen av åsen er det utsikt over byen i alle retninger. Der ligger også Pueblito Paisa, en kopi av en antiokansk landsby i miniatyr som er et populært turistmål. Langs stiene opp mot toppen er det en skulpturpark. På nordsida av åsen ligger friluftsteateret Teatro al Aire Libre «Carlos Vieco».
Åsen er oppkalt etter cacique Nutibara.
Cordillera Blanca

Utspring

Cordillera Blanca er en følge av at den søramerikanske kontinentalplaten hevet seg på grunn av trykket fra Nazcaplaten, og senere dannet fjellkjeden.

Naturreservat

Nesten hele fjellkjeden er beskyttet gjennom Huascarán nasjonalpark. Den har fjelltopper som Huandoy og Huascarán, og ytterligere 663 isbreer, 269 sjøer, 42 elver og foruten 33 arkeologiske funnsteder.
Isin

Isin var en oldtidsby i nedre Mesopotamia, rundt 32 km sør for Nippur på stedet for dagens Ishan al-Bahriyat i Iraks provins Al-Qadisiyya.

Kultur og litteratur

Ishbi-Erra videreførte mange av kultpraksisene som hadde blomstret i den forgående Ur III-perioden. Han fortsatte å utføre ritualet med det hellige bryllup hvert år. I løpet av dette ritualet spilte eller representerte kongen rollen til den dødelige Dumuzi, og hadde sex med en prestinne som representerte gudinnen for kjærlighet og krig, Inanna (også kjent som Ishtar). Det er antatt at ritualet styrket kongens forhold til gudene som således ville bringe stabilitet og framgang til landet.
Kongene i Isin fortsatte også praksisen med å utpeke sin døtre til de offisielle prestinnene for Sin, måneguden i Ur.
Litteraturen i perioden var også en fortsettelse tradisjonene fra Ur-III. Eksempel ble tradisjonen med den kongelige hymne, sjangre som hadde begynt i forgående tusenår, fortsatt. Mange kongelige hymner som ble skrevet for herskerne i Isin speilet temaer, strukturen, og språket til de i Ur. Tidvis ble hymnene skrevet i førsteperson i kongens stemme, andre ganger var de vanlige menneskers bønn ment for en konges ører (tidvis også en død konge).
Det var i løpet av denne perioden at den sumeriske kongelisten fikk sin endelige form, skjønt den ble benyttet i mange tidligere kilder. Selve fullførelsen av listen synes å lede opp til selve kongeslekten i Isin som fikk mye av sin legitimitet i folks sinn ettersom dynastiet således kunne bli knyttet til tidligere, om enn også legendariske konger.

Arkeologi

Stedet for Isin er en lav, men på betydelig jordvoll som strekker seg rund 1,5 km på tvers og med maksimal høyde på 8 meter. Ishan al-Bahriyat ble besøkt av den amerikanskfødte britiske assyrologen Stephen Langdon for en dags besøk med undersøkelser mens han drev utgravninger ved Kisj i 1924. Det meste av det betydelige arkeologiske arbeidet ved Isin ble utført i 11 sesonger mellom 1973 og 1989 av en gruppe tyske arkeologer ledet av Barthel Hrouda. Men som det er tilfelle med mange steder i Irak, forskningen ble forstyrret av Gulfkrigen (1990-1991) og av Irak-krigen (fra 2003 og fortløpende). Siden slutten på utgravningene har det blitt rapportert om omfattende plyndring av stedet. Selv da de tyske arkeologene hadde begynt deres arbeid var det allerede blitt tungt plyndret.
Oledo

Oledo er et freguesia (sogn) i kommunen Idanha-a-Nova i det portugisiske distriktet Castelo Branco.
Snikespill

Et snikespill (engelsk: stealth game) er et spill som belønner spilleren for å benytte seg av snikeelementer for å unngå eller overliste fiender. Spill i sjangeren pleier ofte å la spilleren forbli uoppdaget når man gjemmer seg, bruker forkledning og/eller unngår å lage for mye lyd. Flere av de nyere snikespillene lar ofte spilleren velge mellom en snikende tilnærming eller mer direkte angrep på fienden, hvor man belønnes mer for å snike enn for å angripe. Eksempler på snikespill som tilbyr begge muligheter er Metal Gear Solid 4: Guns of the Patriots og Hitman: Absolution. Eldre snikespill var gjerne strenge på at man ikke skulle bli oppdaget, som de eldre Hitman-spillene, Splinter Cell-spillene og lignende.
Spill i sjangeren bruker gjerne spionasje og kontraterrorisme som temaer, og spillenes protagonister er ofte spesialsoldater, spioner, snikmordere eller ninjaer. Sniking var et viktig element i spillet Castle Wolfenstein allerede i 1981, men sjangeren ble ikke skikkelig kjent før Metal Gear ble lansert i 1987.
Yongchang

Yongchang (kinesisk: 永昌县; pinyin: Yǒngchāng Xiàn) er et fylke i provinsen Gansu i Folkerepublikken Kina. Det ligger i byprefekturet Jinchang.
I 1999 var folketallet på 250 811 innbyggere.

Samferdsel

Kinas riksvei 312 løper gjennom området. Den fører fra Shanghai og ender ipå grensen mot Kasakhstan, og passerer blant annet Suzhou, Nanjing, Hefei, Xinyang, Xi'an, Lanzhou, Jiayuguan og Ürümqi.
Rue de Sèvres

Rue de Sèvres er en gate som krysser gjennom 6. arrondissement, 7. arrondissement og 15. arrondissement i Paris. Den begynner i Latinerkvarteret, og navnet vitner om at dette er en gammel landevei som førte til Sèvres, en landsby som nå er en av Paris' store forsteder i sørvest.
På 1200-tallet ble denne veien tidvis kalt «veien til maladeriet» (maladeriet var en institusjon for spedalske, i det som nå er Boulogne-Billancourt); på dette steder er det nå filmstudioer.
Siden 1355 har betegnelsene vekslet mellom voie de Sèvres, grand chemin de Sèvres, chemin de Meudon, chemin des Charbonniers, chemin du Boullouer (1568-1658), tildels rue des Petites-Maisons i 1624, og rue de l'Hôpital-des-Petites-Maisons. Det dreier seg tildels om varierende navn på forskjellige avsnitt an den lange landeveien ut av byen. Andre avsnitt er blitt kalt rue du Boullouer, så rue du Boullaier, rue du Boulloy, rue du Bouloir-Saint-Germain, rue des Petites-Maisons og rue de l'Hôpital-des-Petites-Maisons.
NM i mangekamp 1962

NM i mangekamp 1962 var en del av NM i friidrett 1962.
Det ble konkurrert i femkamp og tikamp for menn, og trekamp og femkamp for kvinner. 
Mesterskapet i trekamp for kvinner og femkamp for menn ble arrangert i Fredrikstad 17. juni.
Mesterskapet i femkamp for kvinner og tikamp ble arrangert i Nordfjordeid 14.-15. juli.
Deshorn Brown

MLS

I 2013 kom Brown som nummer to bak lagkamerat Dillon Powers om å bli kåret til årets unge spiller i Major League Soccer. Det samme året scoret han også det tredje raskeste målet i MLS sin historie da han scoret etter 15 sekunder mot Seattle Sounders den 5. oktober. Scoringen var da tidens nest raskeste i MLS.

Vålerenga

Han scoret sine første mål for Vålerenga i en tippeligakamp hjemme mot FK Haugesund den 17. april 2015. Han scoret begge målene i 2-0 seieren; i det 35. og 36. minutt av kampen.

Landslagsspill

Han scoret sitt første landslagsmål for Jamaica mot Barbados den 2. mars 2014.
William Kenyon-Slaney

Idrett

Kenyon-Slaney hadde gjort seg bemerket som en idrettsutøver. Han var aktiv cricketspiller for Marylebone Cricket Club. Han var også en aktiv fotballspiller, og spilte for Wanderers. Kenyon-Slaney scoret det første målet i den andre landskampen noensinne (den første endte uavgjort) da han allerede i det andre minutt etter innkast for England mot Skottland. Han scoret også senere i kampen, og ble dermed også den første som scoret to mål i en internasjonal kamp.
Sluppen

Sluppen er et strøk i Trondheim øst for Nidelva, rundt 4 km sør for sentrum. Området består stort sett av industri, forretningsbygg og tjenestevirksomheter.
Opprinnelig lå gården Sluppen samme sted, første gang nevnt i 1626. Trondheim kommune kjøpte gården 1917 og brukte en del av den som fyllplass for renholdsverket. Gården selv ble drevet av kommunen for melkeproduksjon frem til 1945, da driften ble nedlagt på grunn av underskudd over flere år. Under andre verdenskrig hadde tyskerne en militærforlegning på gården. Etter krigen ble gården etter hvert solgt som industritomter.
Masakazu Suzuki

Karriere

Masakazu Suzuki startet sin profesjonelle karriere i Yamaha Motors i 1977. Han har tidligere vært trener for Júbilo Iwata og Albirex Niigata.
Posietbukta

Posietbukta (russisk: Залив Посьета – Zaliv Posieta) er ei bukt i den sørvestre delen av Peter den stores bukt, mellom halvøyene Suslov og Gamov. Den er rundt 30 kilometer bred ved innløpet, og rundt 35 kilometer lang. Bukta er en del av Khasanskij distriktet. Kystlinjen er irregulær med mange bukter og nes. Det ligger flere mindre byer rundt bukta, herunder Posiet, Zarubino og Kraskino.
Den franske korvetten Caprice besøkte bukta i 1852, og kalte den d'Anville. To år senere ble kystlinjen kartlagt av ekspedisjonen til Jevfimij Putjatin, hvor blant annet skonnerten Vostok og fregatten Pallas deltok. Putjatin oppkalte bukta etter Konstantin Posiet, en av hans partnere.
Sovjetunionens bygging av en flystripe og ubåtbase i bukta i juli 1938 provoserte japanerne, og ga støtet til en sovjetisk-japansk grensekonflikt kalt slaget ved Khasansjøen.
Orreskogen

Orreskogen ligger i Voksenkollen i Oslo og er den siste rest av bynær, sammenhengende gammelskog på høydedragene på vestsiden av byen. Skogen ligger på nedsiden av Soria Moria konferanseseter, sørvest for Lysebu. Klimaet er mer borealt enn nede i Oslo, og dette setter sitt preg på vegetasjonen. Blåbærgranskogen er den dominerende vegitasjonstypen som ellers i Nordmarka. 
På grunn av boligbygging har skogen blitt redusert de siste årene. Kjernen av det som står igjen av skogen i dag,  er en fin liten sumpgranskog. En liten bekk fra en dam ved Soria Moria litt lenger nord og gir fuktighet til en frodig vegetasjon med høye urter på skogbunnen og langs bekken.Typiske arter  er tyrihjelm ), mjødurt, vendelrot, skogstorkenebb  og turt . Skogen er grovvokst og skyggefull og gir et godt inntrykk av hvordan klimaksfasen ser ut i granskogen. Noen trær er allerede blitt drept av barkbiller og står igjen som tørrgraner. Denne gammelskogen er svært artsrik fordi tallrike livsnisjer forekommer side ved side. Vi finner også andre skyggetålende arter særlig marimjelle, skogstjerne, linnea, maiblom og bregner. På tørre tuer finnes tyttebær sammen med litt lav.
Siden begynnelsen av forrige århundre har skogen vært et yndet turområde. De gamle stiene i Orreskogen og på Voksenkollen ble anlagt som spaserveier i forbindelse med byggingen av sanatoriene og hotellene i området på slutten av 1800-tallet. Her samlet flere av landets fremste kulturpersonligheter krefter og inspirasjon, bl.a Edvard Grieg: "Jeg har vandret omkring i denne Labyrint af Stier i de store Skoge uden at møde andet end Årfugl og Røj."  (Verdens Gang 12. januar 1901).
Damasippoididae

Utbredelse

Denne familien finnes bare på Madagaskar.
Grunnkretser i Vågå kommune

Grunnkretser i Vågå kommune er delområder og grunnkretser som seksjonerer Vågå kommune, Oppland, for folketellingsformål og lignende. I noen tilfeller sammenfaller de med kirkesogn, med valgkretser og med nåværende eller tidligere skolekretser.